Web 2.0
Web 2.0 er en fællesbetegnelse for nogle specifikke egenskaber ved websider. Websider, der beskrives som Web 2.0, inddrager f.eks. brugeren i at skabe websiden. Oftest er siden en platform for materiale skabt af brugere. Eksempler på Web 2.0-sider er Amazon.com, Youtube.com, Wikipedia.org, Flickr.com, eBay.com og Imdb.com.
Selve udtrykket Web 2.0 fandt Tim O'Reilly (f. 1954) på i 2004. Han ejer forlaget O'Reilly Media, der afholdt en konference med titlen Web 2.0. Som et resultat af konferencen skrev han artiklen What is Web 2.0? Artiklen og konferencen blev grundlaget for begrebets udbredelse. I artiklen beskriver O'Reilly otte egenskaber, som er kendetegnende for Web 2.0.